กทพ. เสียเซลฟ์ ครม. ยังไม่เห็นสมควรยื่นมือแก้ปัญหาข้อพิพาททางด่วน
ที่ประชุมคณะรัฐมนตรี (ครม.) วานนี้ (24 พ.ค.) ยังไม่มีการพิจารณาแก้ไขปัญหากรณีข้อพิพาทระหว่าง การทางพิเศษแห่งประเทศไทย (กทพ.) กับ BEM เกี่ยวกับการปรับอัตราค่าผ่านทางพิเศษตามสัญญาโครงการระบบทางด่วนขั้นที่ 2 ในปี 46 ซึ่งคณะอนุญาโตตุลาการเสียงข้างมากชี้ขาดให้ กทพ.จ่ายชดเชยให้ BEM วงเงิน 8.1 พันล้านบาท
25 พ.ค. 2559

นายอาคม เติมพิทยาไพสิฐ รมว.คมนาคม เปิดเผยว่า ที่ประชุมคณะรัฐมนตรี (ครม.) วานนี้ (24 พ.ค.) ยังไม่มีการพิจารณาแก้ไขปัญหากรณีข้อพิพาทระหว่าง การทางพิเศษแห่งประเทศไทย (กทพ.) กับ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM เกี่ยวกับการปรับอัตราค่าผ่านทางพิเศษตามสัญญาโครงการระบบทางด่วนขั้นที่ 2 ในปี 46 ซึ่งคณะอนุญาโตตุลาการเสียงข้างมากชี้ขาดให้ กทพ.จ่ายชดเชยให้ BEM วงเงิน 8.1 พันล้านบาท
ในวันนี้ กระทรวงคมนาคมได้รายงานเรื่องดังกล่าวด้วยวาจาต่อที่ประชุม ครม.เท่านั้น เนื่องจากเห็นว่ายังไม่ถึงขั้นตอนที่ ครม.จะพิจารณา เนื่องจากขณะนี้การดำเนินการตามมติคณะกรรมการ กทพ.ยังอยู่ในขอบเขตอำนาจหน้าที่ของ กทพ.ที่จะต้องรับไปยื่นต่อศาลปกครองกลางเพื่อขอเพิกถอนคำชี้ขาดของอนุญาโตตุลาการก่อนวันที่ 1 มิ.ย.59 หรือภายใน 90 วันหลังจากอนุญาโตตุลาการมีคำตัดสิน
นายอาคม กล่าวว่า ขณะนี้มทราบว่าคณะกรรมการ กทพ.มอบหมายให้ กทพ.แจ้งต่ออัยการสูงสุดเพื่อเตรียมการยื่นศาลปกครองไว้แล้ว ซึ่งอัยการสูงสุดได้มีหนังสือตอบกลับมาว่าสามารถยื่นศาลปกครองได้ เนื่องจากข้อวินิจฉัยของอนุญาโตตุลาการเกินขอบเขตแห่งข้อตกลงในการเสนอข้อพิพาท
ส่วนมติคณะกรรมการ กทพ.ที่เสนอให้เจรจาไกล่เกลี่ยกับเอกชนคู่ขนานไปกับขั้นตอนการยื่นศาลปกครองนั้น นายอาคม กล่าวว่า สามารถทำได้ และได้รับรายงานเบื้องต้นว่าการเจรจาดำเนินไประดับหนึ่งแล้วแต่ยังไม่สิ้นสุด ซึ่งหากการเจรจาได้ข้อยุติที่ดีและเป็นประโยชน์ก็สามารถเสนอมาให้กระทรวง และ ครม.พิจารณาได้